《方欲相约为孔侯溪上之游忽辱佳篇复次元韵》
宋代·刘一止

山色溪烟淡墨成，隔溪幽鸟自呼名。未妨浊酒陪心赏，更借清诗作眼明。

桃叶不关今夕恨，松枝犹是古时声。扁舟醉后从漂兀，个处应无宠辱惊。

作者简介：刘一止（1078～1160）字行简，号太简居士，湖州归安（今浙江湖州）人。宣和三年进士，累官中书舍人、给事中，以敷文阁直学士致仕。为文敏捷，博学多才，其诗为吕本中、陈与义所叹赏。有《苕溪集》。